ཀོང་རྩེད་རའི་ཤིང་བཟོས་ལག་ཆས་ནི་ལོ་རྒྱུས་ཀྱི་རྒྱུན་ཧ་ཅང་རིང་ཞིང་།ངག་རྒྱུན་དུ་ཀོང་རྩེད་རར་ཤིང་བཟོའི་བཟོ་རྩལ་གྱི་ཁྱིམ་ཚང་གཅིག་ཡོད་པ་དང་།ཁོ་ཚང་ལ་བུ་སྤུན་བཞི་དང་བུ་མོ་གཅིག་ཡོད།བུ་སྤུན་བཞི་བོས་ཤིང་བཟོའི་ལག་རྩལ་བསླབས་པ་རེད།ད་ལྟའང་ཁྱིམ་ཚང་འདི་གའི་ཤིང་བཟོའི་ལག་རྩལ་ཧ་ཅང་བཟང་བ་དང་།ཀོང་རྩེད་ར་ཡང་སྐད་གྲགས་ཅན་གྱི་མི་རིགས་ལག་རྩལ་ཐོན་རྫས་ཁུལ་ཡིན་ལ།ལྷག་པར་དུ་ཤིང་ཕོར་དང་རྩམ་པའི་སྣོད།མར་སྣོད།ཤིང་སྡེར།བོད་ལུགས་ཀྱི་ཅོག་ཙེ་སོགས་བཟོ་རྩལ་མཛེས་ཤིང་།སྙན་གྲགས་གང་སར་ཁྱབ་ཡོད་པ་རེད།མིང་རྒྱལ་རབས་དང་ཆིན་རྒྱལ་རབས་ཀྱི་སྐབས་ནས་བོད་ལྗོངས་དང་མཚོ་སྔོན།སི་ཁྲོན།ཀན་སུའུ་སོགས་བོད་ཁུལ་གྱི་ས་ཆ་དང་།ད་དུང་རྒྱ་གར།བལ་ཡུལ་སོགས་ཕྱི་རྒྱལ་དུའང་ཀོང་རྩེད་རའི་ཚོང་རྫས་ཉོ་ཚོང་བྱེད་བཞིན་ཡོད།ཉེ་བའི་ལོ་འགའི་རིང་།ཀོང་རྩེད་རའི་ཐུན་མོང་མ་ཡིན་པའི་ལག་རྩལ་ཐོན་རྫས་དག་ལ་རྒྱ་ཆེའི་མང་ཚོགས་རྣམས་ཀྱི་དགའ་བསུ་ཐོབ་པ་རེད།